Gunnar Bragi Sveinsson utanríkisráðherra og John Baird , utanríkisráðherra Kanada , sem staddur er heimsókn á Íslandi , funduðu í Ráðherrabústaðnum í dag . Á fundinum ræddu ráðherrarnir ýmis mál , m.a. áhuga á auknum viðskiptum landanna og áætlanir um útvíkkun á fríverslunarsamningi EFTA og Kanda , svo að hann nái til fleiri sviða en vöruviðskipta , s.s. þjónustuviðskipta , fjárfestinga , verndunar hugverkaréttinda og opinberra innkaupa . Einnig ræddu þeir möguleika á að gera samning á milli landanna um að greiða fyrir heimildum ungs fólks til ferða og atvinnu á milli ríkjanna . Ráðherrarnir ræddu samstarf í öryggis - og varnarmálum , en kanadíski flugherinn hefur í tvígang tekið þátt í loftrýmisgæslu á Íslandi og er áframhald á þeirri þátttöku nú í undirbúningi . Þá ræddu þeir öryggishorfur í Evrópu , m.a. í tengslum við ástandið í Úkraínu og uppgang hryðjuverkasamtakanna ISIS . Þá ræddu þeir þróun á norðurslóðum , mikilvægt samstarf Íslands og Kanada á því sviði og undirbúning ráðherrafundar Norðurskautsráðsins sem haldinn verður í Iqaluit í Kanada í apríl 2015 . Gunnar Bragi nefndi sérstaklega þann mikla fjölda Íslendinga sem fluttist til Kanada í lok 19 aldar og sterkum tengslum þeirra við Ísland . Hann sagði íslensk stjórnvöld leggja áherslu á að rækta þessi tengsl , sem myndu vonandi nýtast í öðrum samskiptum landanna , bæði menningarlega , í viðskiptum , norðurslóðamálum og öðrum alþjóðamálum en einn afkomandi Vesturfaranna , öldungardeildarþingmaðurinn Janis Gudrun Johnson frá Manitoba , var með í föruneyti Baird .